תביעה בגין נזקים שנגרמו לתובעת עקב תאונת דרכים שבה מעורבת הנתבעת 1, שמבוטחת ע"י הנתבעת 2.
לטענת התובעת, חצתה את הצומת באור ירוק כאשר רכב הנתבעת הגיח משמאל, חצה את הצומת באדום ופגע בדופן השמאלית של רכבה.
לטענת הנתבעת, נסעה באור ירוק. התובעת היא שנסעה באדום ופגעה ברכבה בצדו הימני.
יצויין כי בדו"ח הפעולה שמילא השוטר שהגיע למקום התאונה צויין כי הנתבעת "לא ראתה באיזה צבע רמזור נסעה".
לאחר ששמעתי את הנהגות שהדגימו את קרות התאונה באמצעות מכוניות צעצוע ועיינתי בכל המסמכים שהוצגו לבית המשפט - אני מעדיפה את גרסת התובעת, שמתיישבת יותר עם הנזקים שנגרמו לרכבה של התובעת. מוקד הנזק ברכב התובעת הוא צידי שמאלי ולא מוקד נזק קדמי כפי שצריך היה להיות אילו נגרמה התאונה כפי שהדגימה הנתבעת.
אני מחייבת את הנתבעות, יחד ולחוד, באמצעות הנתבעת 2, לשלם לתובעת את דמי ההשתתפות העצמית בסך של 1,714 ₪ בצירוף פיצוי בגין ירידת ערך בסך של 1,6161 ₪ בתוספת החזר אגרה בסך של 50 ₪ ועוד הוצאות משפט בסך של 350 ₪.
אני דוחה את התביעה בגין עוגמת נפש שלא הוכחה.
התשלום יבוצע בתוך 30 ימים מהמסירה של פסק הדין לנתבעת, שאם לא כן ישא הפרשי הצמדה וריבית ממועד הגשתה תביעה (6/7/11) ועד למועד התשלום המלא בפועל.